Personalul serviciilor de urgență poate recolta probe biologice pentru a stabili dacă un șofer a băut sau a consumat droguri. Ministerul Sănătății a schimbat regula prin care prelevarea probelor biologice se făcea doar pentru șoferii implicați într-un accident cu morți sau răniți, la cererea unui polițist rutier.
Orice echipaj de ambulanță sau autospecială care include un medic va putea recolta mostre biologice care pot fi testate cu privire la consumul de alcool sau droguri. Niciun șofer român implicat într-un accident nu va mai putea evita aceste analize.
"Recoltarea mostrelor biologice de la persoanele implicate în evenimente sau împrejurări în legătură cu traficul rutier, în vederea determinării alcoolemiei sau a prezenței în organism a substanțelor psihoactive, din dispoziția organelor abilitate, se poate efectua și în ambulanță ori în autospecială cu funcție de ambulanță care aparține Serviciului mobil de urgență, reanimare și descarcerare, având echipaj cu medic", s-a stabilit prin ordinul 1.252/2024, citat de ProMotor.ro.
Totuși probele relevate nu pot fi analizate chiar în ambulanță. Ca și până acum, testarea se face în unități sanitare care au în structură unitate de primire a urgențelor sau compartiment de primire a urgențelor și în instituții de medicină legală.